Uznesenie Európskeho parlamentu o návrhu smernice Rady o dohode medzi Spoločenstvom európskych železníc (CER) a Európskou federáciou pracovníkov v doprave (ETF) o určitých aspektoch podmienok využívania mobilných pracovníkov poskytujúcich cezhraničné interoperabilné služby (KOM(2005)0032)



Úradný vestník 117 E , 18/05/2006 S. 0233 - 0235



P6_TA(2005)0206 Podmienky využívania mobilných pracovníkov poskytujúcich cezhraničné interoperabilné služby Uznesenie Európskeho parlamentu o návrhu smernice Rady o dohode medzi Spoločenstvom európskych železníc (CER) a Európskou federáciou pracovníkov v doprave (ETF) o určitých aspektoch podmienok využívania mobilných pracovníkov poskytujúcich cezhraničné interoperabilné služby (KOM(2005)0032) Európsky parlament, - so zreteľom na návrh Komisie (KOM(2005)0032), - so zreteľom na Chartu základných práv Európskej únie [1], - so zreteľom na smernicu Európskeho parlamentu a Rady 2003/88/ES zo 4. novembra 2003 o niektorých aspektoch organizácie pracovného času [2], - so zreteľom na dohodu uzavretú medzi Európskou federáciou pracovníkov v doprave (ETF) a Spoločenstvom európskych železníc (CER) o určitých aspektoch podmienok využívania mobilných pracovníkov poskytujúcich cezhraničné interoperabilné služby, - so zreteľom na skutočnosť, že súčasťou dohody bola spoločná žiadosť, aby Komisia uplatňovala dohodu prostredníctvom rozhodnutia Rady o návrhu Komisie v súlade s článkom 139 ods. 2 Zmluvy o ES, - so zreteľom na článok 78 ods. 3 rokovacieho poriadku, A. keďže článok 31 Charty základných práv Európskej únie ustanovuje, že všetci pracujúci majú právo na zdravé, bezpečné a dôstojné pracovné podmienky, na stanovenie najvyššej prípustnej dĺžky pracovného času, na týždenný a denný odpočinok, ako aj na každoročnú platenú dovolenku, B. keďže podľa článku 139 ods. 1 zmluvy majú sociálni partneri na úrovni Spoločenstva možnosť vstúpiť do dialógu, ktorý, ak by si to želali, môže viesť k zmluvným vzťahom vrátane dohôd, C. keďže článok 139 ods. 2 zmluvy poskytuje možnosť uplatňovať dohody uzatvorené na úrovni Spoločenstva na základe spoločnej žiadosti ich signatárov, a to prostredníctvom rozhodnutia Rady o návrhu Komisie, 1. víta skutočnosť, že hoci článok 139 ods. 2 zmluvy neustanovuje konzultáciu s Európskym parlamentom v súvislosti so žiadosťami sociálnych partnerov adresovanými Komisii, Komisia postúpila svoj návrh Parlamentu a požiadala ho, aby oznámil svoje stanovisko Rade a Komisii; 2. podporuje dohodu uzavretú medzi sociálnymi partnermi o určitých aspektoch pracovných podmienok mobilných pracovníkov poskytujúcich cezhraničné interoperabilné služby; domnieva sa, že dohoda vytvára vhodnú rovnováhu medzi potrebou zlepšiť pracovné podmienky, a tým chrániť zdravie a bezpečnosť mobilných pracovníkov, a potrebou podporovať cezhraničnú železničnú dopravu v rámci Európskej únie; 3. súhlasí s tým, že dohoda by sa mala predložiť Rade; vyzýva preto Radu, aby prijala Komisiou predložený návrh smernice Rady na účely vykonávania dohody tak, ako ju uzavreli sociálni partneri; 4. berie na vedomie, že odvetvie železničnej dopravy patrí do rozsahu pôsobnosti smernice 2003/88/ES; berie na vedomie, že iné nástroje Spoločenstva môžu obsahovať podrobnejšie požiadavky týkajúce sa organizácie pracovného času pre povolania alebo pracovné činnosti (článok 14 smernice 2003/88/ES) a že okrem toho je možné za určitých podmienok vykonať odchýlky pre osoby pracujúce v železničnej doprave (článok 17 ods. 3 písm. e) smernice 2003/88/ES); 5. konštatuje, že dohoda ustanovuje osobitné ustanovenia pre mobilných pracovníkov poskytujúcich cezhraničné interoperabilné služby, napr. maximálnu dobu jazdy, a ustanovuje zásadu dôb denného a týždenného odpočinku alebo prestávok v práci dlhších než je to minimálne požadované v smernici 2003/88/ES, a súčasne poskytuje väčšiu pružnosť než ustanovuje smernica s cieľom zohľadniť obmedzenia železničného odvetvia; z tohto dôvodu sa domnieva, že dohoda je plne v súlade so smernicou; 6. víta skutočnosť, že dohoda tak, ako ju uzavreli sociálni partneri, a Komisiou predložený návrh smernice Rady ustanovujú iba minimálne požiadavky a ponechávajú členským štátom a/alebo sociálnym partnerom voľnosť zachovať alebo zaviesť výhodnejšie ustanovenia pre pracovníkov v oblasti železničnej dopravy; 7. zdôrazňuje podstatnú úlohu sociálnych partnerov pri zlepšovaní zdravotných a bezpečnostných podmienok pre pracujúcich; plne podporuje vhodné zapojenie sociálnych partnerov do rokovaní v rámci sociálneho dialógu a uzavretie dohôd o pracovných podmienkach; 8. odporúča prijatie návrhu; 9. poveruje svojho predsedu, aby toto uznesenie postúpil Rade, Komisii a dotknutým sociálnym partnerom. [1] Ú. v. ES C 364, 18.12.2000, s. 1. [2] Ú. v. EÚ L 299, 18.11.2003, s. 9. --------------------------------------------------